“ተማሪዎች፣ መምህራንና የትምህርት ቤት አስተዳደሮች የኮሮና ቫይረስን በመከላከል አርዓያ መሆን አለባቸው” ዶክተር ሙሉነሽ አበበ
“ተማሪዎች፣ መምህራንና የትምህርት ቤት አስተዳደሮች የኮሮና ቫይረስን በመከላከል አርዓያ መሆን አለባቸው” ዶክተር ሙሉነሽ አበበባሕር ዳር፡ ኅዳር 23/2013 ዓ.ም (አብመድ) በኢትዮጵያ የኮሮና ቫይረስ ከተከሰተ ጀምሮ በ2012 ዓ.ም የትምህርት ዘመን 26 ሚሊዮን ተማሪዎች እንዲሁም በአማራ ክልል 6 ሚሊዮን ተማሪዎች ከትምህርት ገበታቸው ርቀዉ መቆየታቸውን በምክትል ርእሰ መሥተዳድር ማዕረግ የማኅበራዊ ዘርፍ አስተባባሪ እና የአማራ ክልል ሠራተኛና ማኅበራዊ ጉዳይ ቢሮ ኃላፊ ሙሉነሽ አበበ (ዶክተር) ዛሬ በሰጡት መግለጫ አስታውሰዋል፡፡ ይሁን እንጂ ከጥቅምት 9/2013 ዓ.ም ጀምሮ በጤና ሚኒስቴር ምክረ ሀሳብ መሠረት ቫይረሱን በመከላከል ትምህርት እንዲጀመር ቢደረግም መምህራንን ጨምሮ ተማሪዎች የተቀመጠውን የመከላከል መስፈርት እየጣሱ መሆኑ ዶክተር ሙሉነሽ አስገንዝበዋል፡፡የአፍና አፍንጫ መሸፈኛ ጭምብል በአግባቡ አለመጠቀም፣ ርቀትን አለመጠበቅ እና የንፅህና መጠበቂያ አለመጠቀም በተማሪዎች እንዲሁም በመምህራንም እንደሚስተዋል ተናግረዋል፡፡ ትምህርት ቤቶችን ለመከታተል የተቋቋመው ግብረ ኃይል ባደረገው ግምገማ ይህንኑ ክፍተት ማስተዋሉን ዶክተር ሙሉነሽ ተናግረዋል፡፡“በትምህርት ቤቶች የሚስተዋለው ችግር የተገኘውን ግብዓት በአግባቡ አለመጠቀም መሆኑን በተደረገው ግምገማ ተለይቷል፡፡ የመማሪያ ክፍሎች በተቀመጠው ስታንዳርድ አለመሥራት፣ ተማሪዎች ርቀታቸውን አለመጠበቅ፣ ቀጣይነት ባለው ሁኔታ የአፍና አፍንጫ መሸፈኛ ጭምብልና የንፅህና መጠበቂያ አለመጠቀም በብዙ ትምህርት ቤቶች ይስተዋላል፡፡ ትምህርት ቤቶች ይህን ክፍተት ማሟላት እንዳለባቸው ማሳሰብ የመግለጫው አላማ ነው” ያሉት ዶክተር ሙሉነሽ ይህ ክፍተት በሁሉም ትምህርት ቤቶች እንደማይስተዋልና ጠንካራ ትምህርት ቤቶች እንዳሉም ገልጸዋል፡፡